A4-0508/98

Ψήφισμα για τις προδιαγραφές της ΕΕ που διέπουν τις Ευρωπαϊκές Επιχειρήσεις οι οποίες δρουν σε αναπτυσσόμενες χώρες: προς ένα Ευρωπαϊκό Κώδικα Συμπεριφοράς

Το Ευρωπαϊκό Κοινοβούλιο,

- έχοντας υπόψη το ψήφισμά του της 9ης Φεβρουαρίου 1994 για την εισαγωγή κοινωνικής ρήτρας στο μονομερές και πολυμερές εμπορικό σύστημα ((ΕΕ C 61 της 28.2.1994, σελ. 89.)),

- έχοντας υπόψη το ψήφισμά του της 12ης Δεκεμβρίου 1996 για την κατάσταση των δικαιωμάτων του ανθρώπου ανά την υφήλιο το 1995/96 και την πολιτική της ΕΕ για τα δικαιώματα του ανθρώπου ((ΕΕ C 20 της 20.1.1997, σελ. 161.)),

- έχοντας υπόψη το ψήφισμά του της 15ης Ιανουαρίου 1998 για την μεταφορά επιχειρήσεων και τις αλλοδαπές άμεσες επενδύσεις σε τρίτες χώρες ((ΕΕ C 34 της 2.2.1998, σελ. 156.)),

- έχοντας υπόψη τα ψηφίσματά του για τους Αυτόχθονες Πληθυσμούς ((ΕΕ C 61 της 28.2.1994, σελ. 69[semigr ] ΕΕ C 43 της 20.2.1995, σελ. 85, ΕΕ C 323 της 4.12.1995, σελ. 117, ΕΕ C 141 της 13.5.1996, σελ. 212)),

- έχοντας υπόψη το ψήφισμά του της 11ης Μαρτίου 1998 που περιλαμβάνει τις συστάσεις του προς την Επιτροπή για τις διαπραγματεύσεις στο πλαίσιο του ΟΟΣΑ για την Πολυμερή Συμφωνία του ΟΟΣΑ για τις Επενδύσεις ((ΕΕ C 104 της 6.4.1998, σελ. 143.)),

- έχοντας υπόψη το ψήφισμά του της 2ας Ιουλίου 1998 για το δίκαιο εμπόριο ((ΕΕ C 226 της 20.7.1998, σελ. 73.)),

- έχοντας υπόψη το ψήφισμά του της 17ης Δεκεμβρίου 1998 σχετικά με τα ανθρώπινα δικαιώματα στον κόσμο το 1997 και το 1998 και την πολιτική για τα ανθρώπινα δικαιώματα της Ευρωπαϊκής Ένωσης ((ΣΠ της συνεδρίασης της 17.12.1998, Μέρος ΙΙ, σημείο 9 β).)),

- έχοντας υπόψη τα δύο εγκυρότερα και διεθνώς συμφωνημένα πρότυπα για τη συμπεριφορά των επιχειρήσεων: την "Τριμερή Δήλωση Αρχών για τις Πολυεθνικές Επιχειρήσεις και την Κοινωνική Πολιτική¨ που ενέκρινε η ΔΟΕ το 1977, και τους "Προσανατολισμούς για Πολυεθνικές Επιχειρήσεις¨ που ενέκρινε ο ΟΟΣΑ το 1976[semigr ] έχοντας υπόψη επίσης τους κώδικες συμπεριφοράς που εγκρίθηκαν υπό την αιγίδα διεθνών οργανώσεων όπως ο ΟΤΓ, η ΠΟΥ και η Παγκόσμια Τράπεζα, και τις προσπάθειες υπό την αιγίδα της ΔΗΕΕΑ σχετικά με τις δραστηριότητες των επιχειρήσεων σε αναπτυσσόμενες χώρες,

- έχοντας υπόψη τη Δήλωση της ΔΟΕ για τις Θεμελιώδεις Αρχές και Δικαιώματα στον Τόπο Εργασίας, της 18ης Ιουνίου 1998, και τη συμφωνία της επί των οικουμενικών βασικών προδιαγραφών εργασίας: Κατάργηση της καταναγκαστικής εργασίας (Συμβάσεις 29 και 105), Ελευθερία του Συνεταιρίζεσθαι και δικαίωμα συλλογικής διαπραγμάτευσης (Συμβάσεις 87 και 98), Κατάργηση της εργασίας των παιδιών (Σύμβαση 138), και Κατάργηση των Διακρίσεων στον Τόπο Εργασίας (Συμβάσεις 100 και 111),

- έχοντας υπόψη την Οικουμενική Διακήρυξη των Δικαιωμάτων του Ανθρώπου των Ηνωμένων Εθνών, και ιδίως το άρθρο στο οποίο καλούνται όλα τα άτομα και οι φορείς της κοινωνίας να διαδραματίσουν το ρόλο που τους αρμόζει για τη διασφάλιση του παγκόσμιου σεβασμού των δικαιωμάτων του ανθρώπου, το Διεθνές Σύμφωνο του 1966 για τα Αστικά και Πολιτικά Δικαιώματα, το Σύμφωνο του 1966 για τα Οικονομικά, Κοινωνικά και Πολιτιστικά Δικαιώματα, τη Σύμβαση του 1979 για την Κατάργηση των Κάθε Μορφής Διακρίσεων εις βάρος των Γυναικών και το Σχέδιο Δήλωσης του 1994 των Ηνωμένων Εθνών για τα Δικαιώματα των Αυτόχθονων Πληθυσμών,

- έχοντας υπόψη την απόφαση των Ευρωπαίων κοινωνικών εταίρων να συμβάλουν στην υλοποίηση ενεργειών με στόχο την εξάλειψη κάθε μορφής εκμετάλλευσης της εργασίας των παιδιών και την προαγωγή των δικαιωμάτων τους σε ολόκληρο τον κόσμο,

- έχοντας υπόψη το άρθρο 220 της Συνθήκης της Ρώμης για την αμοιβαία αναγνώριση δικαστικών αποφάσεων, τη Σύμβαση του 1968 για τη Δικαιοδοσία και Εκτέλεση Αποφάσεων επί Αστικών και Εμπορικών Θεμάτων ((ΕΕ L 299 της 31.12.1972, σελ. 32)) -γνωστότερη συνήθως ως Σύμβαση των Βρυξελλών- και την Κοινή Δράση που ενέκρινε το Συμβούλιο βάσει του άρθρου Κ3 της Συνθήκης σχετικά με την καταπολέμηση της εμπορίας ανθρώπινων όντων και της σεξουαλικής εκμετάλλευσης των παιδιών (24 Φεβρουαρίου 1997) ((ΕΕ L 63 της 4.3.1997, σελ. 2.)),

- έχοντας υπόψη τη Σύμβαση του ΟΟΣΑ του 1997 για την Καταπολέμηση της Δωροδοκίας Αλλοδαπών Δημόσιων Υπαλλήλων κατά τις Διεθνείς Επιχειρηματικές Συναλλαγές,

- έχοντας υπόψη τον κανονισμό του Συμβουλίου αριθ. 1154/98 της 25ης Μαΐου 1998 σχετικά με την εφαρμογή ειδικών ρυθμίσεων για ρυθμίσεις όσον αφορά τα εργασιακά δικαιώματα και την προστασία του περιβάλλοντος που περιλαμβάνεται στα άρθρα 7 και 8 των κανονισμών (ΕΚ) αριθ. 3281/94 και (ΕΚ) 1256/96 για την εφαρμογή πολυετών προγραμμάτων γενικευμένων προτιμήσεων για ορισμένα βιομηχανικά και γεωργικά προϊόντα προερχόμενα από τις αναπτυσσόμενες χώρες ((ΕΕ L 160 της 4.6.1998., σελ. 1)) και το ψήφισμα της 14ης Μαΐου 1998 για τον Κώδικα Συμπεριφοράς της ΕΕ για τις Εξαγωγές Όπλων ((ΕΕ C 167 της 1.6.1998, σελ. 226.)),

- έχοντας υπόψη τις πολυάριθμες πρωτοβουλίες μεμονωμένων επιχειρήσεων, των ενώσεών τους, εργατικών συνδικάτων και μη κυβερνητικών οργανώσεων, καθώς και διεθνείς εθελοντικές προδιαγραφές όπως η Κοινωνική Ευθύνη 8000 (Social Accountability 8000),

- έχοντας υπόψη την Ακρόαση της 2ας Σεπτεμβρίου 1998 για τις "Προδιαγραφές της ΕΕ για τις Ευρωπαϊκές Επιχειρήσεις που δρουν σε αναπτυσσόμενες χώρες¨ της Επιτροπής Ανάπτυξης και Συνεργασίας,

- έχοντας υπόψη το άρθρο 148 του Κανονισμού του,

- έχοντας υπόψη την έκθεση της Επιτροπής Ανάπτυξης και Συνεργασίας και τη γνωμοδότηση της Επιτροπής Εξωτερικών Οικονομικών Σχέσεων (A4-0508/98),

Α. δεδομένου ότι η ΕΕ, ως ο μεγαλύτερος δωρητής αναπτυξιακής βοήθειας, και οι ευρωπαϊκές επιχειρήσεις, ως οι μεγαλύτεροι άμεσοι επενδυτές σε αναπτυσσόμενες χώρες, μπορούν να διαδραματίσουν αποφασιστικό ρόλο στην παγκόσμια βιώσιμη κοινωνική και οικονομική ανάπτυξη,

Β. ανησυχώντας έντονα για πολυάριθμες περιπτώσεις στις οποίες ο έντονος ανταγωνισμός για επενδύσεις και αγορές και η μη εφαρμογή των διεθνών προδιαγραφών και των εθνικών νόμων οδήγησαν σε καταχρήσεις εκ μέρους επιχειρήσεων, ιδίως σε χώρες στις οποίες δε γίνονται σεβαστά τα δικαιώματα του ανθρώπου,

Γ. τονίζοντας ότι καμμία εταιρία δεν πρέπει να αποκομίζει κέρδη από οιοδήποτε ανταγωνιστικό πλεονέκτημα που προκύπτει από την αδιαφορία για βασικούς εργασιακούς νόμους και κοινωνικές και περιβαλλοντικές προδιαγραφές, και αναγνωρίζοντας ότι υπάρχουν όλο και περισσότερες αποδείξεις ότι η κοινωνική ευθύνη των επιχειρήσεων συνδέεται με την καλή οικονομική απόδοση,

Δ. έχοντας υπόψη ότι υπάρχει εντεινόμενη συναίνεση μεταξύ των επιχειρήσεων και βιομηχανιών, των εργατικών συνδικάτων, των ΜΚΟ και των κυβερνήσεων, τόσο των αναπτυσσομένων χωρών, όσο και των βιομηχανικών, για τη βελτίωση των επιχειρηματικών πρακτικών μέσω εθελοντικών κωδίκων συμπεριφοράς,

Ε. επισημαίνοντας στο πλαίσιο αυτό τη διαδικασία αναθεώρησης που βρίσκεται σήμερα σε εξέλιξη στα πλαίσια του ΟΟΣΑ, σε συνενόηση με εκπροσώπους από επιχειρήσεις, από τον κόσμο των εργαζομένων και άλλους παράγοντες από την κοινωνία των πολιτών, με σκοπό την ενίσχυση των κατευθυντηρίων αρχών που έχει επιλέξει ο Οργανισμός για τις πολυεθνικές επιχειρήσεις[semigr ]

ΣΤ. τονίζοντας ότι οι εθελοντικές και δεσμευτικές προσεγγίσεις των ρυθμίσεων περί επιχειρήσεων δεν αποκλείουν οι μεν τις δε, και υιοθετώντας μία εξελικτική προσέγγιση επί του θέματος της θέσπισης προδιαγραφών για τις ευρωπαϊκές επιχειρήσεις,

Εθελοντικοί κώδικες συμπεριφοράς

1. χαιρετίζει και ενθαρρύνει εθελοντικές πρωτοβουλίες επιχειρήσεων και της βιομηχανίας, εργατικών συνδικάτων και συνασπισμών ΜΚΟ προς προαγωγή κωδίκων συμπεριφοράς, με αποτελεσματικούς και ανεξάρτητους μηχανισμούς επιτήρησης και επαλήθευσης, και με τη συμμετοχή των ενδιαφερομένων στην ανάπτυξη, υλοποίηση και επιτήρηση των Κωδίκων Συμπεριφοράς[semigr ] τονίζει ωστόσο ότι οι κώδικες συμπεριφοράς δεν μπορούν να αντικαταστήσουν ή να παραγκωνίσουν τους εθνικούς ή διεθνείς κανόνες ή τη δικαιοδοσία των κυβερνήσεων[semigr ] θεωρεί ότι οι κώδικες συμπεριφοράς δεν θα πρέπει να χρησιμοποιούνται ως μέσα για την τοποθέτηση των πολυεθνικών επιχειρήσεων εκτός της ακτίνας κυβερνητικού και δικαστικού ελέγχου[semigr ]

2. επαναλαμβάνει την έκκλησή του προς το Συμβούλιο να καθορίσει μια κοινή θέση για τους εθελοντικούς κώδικες συμπεριφοράς, σύμφωνα με τον κώδικα συμπεριφοράς για τους εξαγωγείς όπλων, λαμβάνοντας δεόντως υπόψη το γεγονός ότι η «αυτο-συντήρηση» δεν αποτελεί πάντοτε την καταλληλότερη λύση[semigr ]

3. τονίζει ότι θα πρέπει να συμμετέχουν οι καλυπτόμενοι από κάποιο κώδικα στις αναπτυσσόμενες χώρες, όσον αφορά το περιεχόμενό του και τη διαδικασία εκπόνησης και εφαρμογής του[semigr ]

4. πιστεύει ότι πρέπει να δοθεί ειδική προσοχή στην εφαρμογή κωδίκων που αφορούν τους εργαζόμενους στον ανεπίσημο τομέα, τους υπεργολάβους και τις ζώνες ελεύθερων συναλλαγών, ιδίως όσον αφορά την αναγνώριση του δικαιώματος για τη συγκρότηση ανεξάρτητων εργατικών συνδικάτων, και κατά της συνεργίας επιχειρήσεων σε παραβιάσεις των δικαιωμάτων του ανθρώπου[semigr ]

5. πιστεύει ότι κάθε κώδικας πρέπει να αναγνωρίζει τις ευθύνες των επιχειρήσεων που δρουν σε περιοχές διένεξης, εξασφαλίζοντας ότι θα καλύπτονται από τον Κώδικα οι Αρχές για τις Επιχειρήσεις της Διεθνούς Αμνηστείας όσον αφορά τα Δικαιώματα του Ανθρώπου, οι συστάσεις προς τις επιχειρήσεις της ομάδας πίεσης "Human Rights Watch¨ και ο Κώδικας του ΟΗΕ για τη Συμπεριφορά των Αξιωματικών Επιβολής του Νόμου[semigr ]

6. Πιστεύει ότι, στα πλαίσια των εθελοντικών κωδίκων συμπεριφοράς, οι ευρωπαϊκές επιχειρήσεις πρέπει να συμμορφώνονται με τα πρότυπα της ΕΕ όσον αφορά το περιβάλλον, την προστασία των ζώων και την υγεία[semigr ]

7. τονίζει ότι οι αυτόχθονες πληθυσμοί και οι κοινότητές τους θα πρέπει να ωφελούνται από τέτοιους κώδικες συμπεριφοράς, εις αναγνώριση του σημαντικού ρόλο τους για τη βιώσιμη ανάπτυξη[semigr ]

8. χαιρετίζει το γεγονός ότι στο σημερινό πλαίσιο της παγκοσμιοποίησης των εμπορικών ροών και των επικοινωνιών καθώς και αυξημένης εγρήγορσης των ΜΚΟ και των ενώσεων καταναλωτών, φαίνεται να είναι όλο και περισσότερο προς το συμφέρον των ιδίων των πολυεθνικών επιχειρήσεων η υιοθέτηση και εφαρμογή εθελοντικών κωδίκων συμπεριφοράς, εάν θέλουν να αποφύγουν εκστρατείες δυσφήμισης που ενίοτε καταλήγουν σε μποϋκοτάρισμα των προϊόντων τους, δαπάνες στον τομέα των δημόσιων σχέσεων και καταγγελίες των καταναλωτών[semigr ]

9. θεωρεί ότι οι επιχειρήσεις πρέπει να συμβάλλουν οικονομικά και κοινωνικά στην αναπτυξιακή διαδικασία των πληττομένων περιοχών, στα πλαίσια των κατευθύνσεων που καθορίζονται από τους αρμόδιους δημόσιους φορείς[semigr ]

10. συνιστά ότι η "εξελικτική προσέγγιση¨ πρέπει να τείνει προς τη συνεχή και σταδιακή βελτίωση των προδιαγραφών[semigr ] είναι της γνώμης ότι αυτό θα πρέπει να αντανακλά τις υποχρεώσεις των ιδίων των επιχειρήσεων για την πραγματοποίηση βελτιώσεων[semigr ]

Ευρωπαϊκός μηχανισμός επιβολής

11. καλεί εκ νέου την Επιτροπή και το Συμβούλιο να υποβάλουν κατεπειγόντως προτάσεις για τη θέσπιση της ορθής νομικής βάσης για τη δημιουργία ευρωπαϊκού πολυμερούς πλαισίου που θα διέπει τις δραστηριότητες των επιχειρήσεων ανά την υφήλιο, και να οργανώσουν προς τούτο διαβουλεύσεις με τους εκπροσώπους των επιχειρήσεων, τους κοινωνικούς εταίρους και εκείνες τις κοινωνικές ομάδες που θα καλύπτονται από τον κώδικα[semigr ]

12. συνιστά, το μοντέλο του Κώδικα Συμπεριφοράς των Ευρωπαϊκών Επιχειρήσεων να συμπεριλάβει τις υπάρχουσες ελάχιστες εφαρμόσιμες διεθνείς προδιαγραφές:

- την «Τριμερή Δήλωση Αρχών της ΔΟΕ σχετικά με τις Πολυεθνικές Επιχειρήσεις (ΠΕ)" και την Κοινωνική Πολιτική και τους Προσανατολισμούς του ΟΟΣΑ για τις ΠΕ[semigr ]

- στον τομέα των εργασιακών δικαιωμάτων: τις βασικές Συμβάσεις της ΔΟΕ[semigr ]

- στον τομέα των δικαιωμάτων του ανθρώπου: τη Διακήρυξη και τα διάφορα Σύμφωνα των ΗΕ για τα Δικαιώματα του Ανθρώπου[semigr ]

- στον τομέα των δικαιωμάτων των μειονοτήτων και των αυτοχθόνων πληθυσμών: τη Σύμβαση της ΔΟΕ αριθ. 169, το Κεφάλαιο 26 της Ατζέντας 21, το Σχέδιο Διακήρυξης του 1994 των ΗΕ για τα Δικαιώματα των Αυτοχθόνων Πληθυσμών και τη Διακήρυξη των ΗΕ για την Εξάλειψη Κάθε Μορφής Φυλετικών Διακρίσεων[semigr ]

- στον τομέα των περιβαλλοντικών προδιαγραφών: τη Σύμβαση των ΗΕ για τη Βιολογική Ποικιλομορφία, τη Διακήρυξη του Ρίο και την πρόταση της Ευρωπαϊκής Επιτροπής για τη θέσπιση κώδικα συμπεριφοράς για τις ευρωπαϊκές εταιρίες υλοτόμησης (COM(89)0410) και τις σχετικές συμβάσεις των ΗΕ στον τομέα της προστασίας του περιβάλλοντος, της καλής μεταχείρισης των ζώων και της δημόσιας υγείας[semigr ]

- στον τομέα των δυνάμεων ασφαλείας: το Κοινό Άρθρο 3 των Συμβάσεων της Γενεύης και το Πρωτόκολλο ΙΙ, και τον Κώδικα των ΗΕ για τις αστυνομικές δυνάμεις[semigr ]

- στον τομέα της διαφθοράς: τη σύμβαση του ΟΟΣΑ κατά της δωροδοκίας και την ανακοίνωση της Επιτροπής για νομοθετικά μέτρα για την καταπολέμηση της διαφθοράς (COM(97)0192)[semigr ]

συνιστά επίσης να λαμβάνονται υπόψη οι νέες διεθνείς προδιαγραφές που εκπονούνται επί του παρόντος[semigr ]

13. επαναλαμβάνει την υποστήριξή του για τη δημιουργία ενός «Κοινωνικού Σήματος»[semigr ]

14. καλεί την Επιτροπή να μελετήσει τη δυνατότητα δημιουργίας Ευρωπαϊκής Πλατφόρμας Επιτήρησης (European Monitoring Platform - EMP), (όπως προτάθηκε ήδη από ορισμένες επαγγελματικές ενώσεις), σε στενή συνεργασία με τους κοινωνικούς εταίρους, ΜΚΟ του Βορρά και του Νότου και εκπροσώπους των αυτοχθόνων και τοπικών κοινοτήτων[semigr ]

15. καλεί την Επιτροπή και τα κράτη μέλη να αναλάβουν συντονισμένη δράση στα πλαίσια του ΟΟΣΑ, της ΔΟΕ και άλλων διεθνών φορέων προκειμένου να προωθηθεί η καθιέρωση ενός γνησίως ανεξαρτήτου και αμερολήπτου εποπτικού μηχανισμού με διεθνή αποδοχή[semigr ]

16. πιστεύει ότι ένας ανεξάρτητος φορέας επιτήρησης και επαλήθευσης θα αποδειχθεί χρήσιμος μόνον εάν είναι άκρως πεπειραμένος, εάν διαθέτει κατάλληλες διαδικασίες και, κυρίως, εάν είναι ευρέως αποδεκτός ως αντικειμενικός και αμερόληπτος[semigr ]

17. συνιστά να αναλάβουν οι επιχειρήσεις και η βιομηχανία τη μεταβίβαση των πληροφοριών για τις εθελοντικές τους πρωτοβουλίες και συμπεριφορά στον εποπτικό μηχανισμό ούτως ώστε να μπορεί να αξιολογηθεί δεόντως η εκ μέρους τους τήρηση του Ευρωπαϊκού Κώδικα Συμπεριφοράς των διεθνών προδιαγραφών και των ιδιωτικών εθελοντικών κωδίκων πρακτικής (εφόσον έχουν εγκριθεί)[semigr ]

18. συνιστά ο Ευρωπαϊκός Μηχανισμός Επιτήρησης να προάγει το διάλογο για τις προδιαγραφές που τηρούν οι ευρωπαϊκές επιχειρήσεις και την εξακρίβωση της βέλτιστης πρακτικής, και να είναι ανοιχτός στην υποβολή καταγγελιών για τη συμπεριφορά επιχειρήσεων από εκπροσώπους κοινοτήτων και/ή εργαζομένων, από τον ιδιωτικό τομέα των χωρών υποδοχής, από ΜΚΟ ή οργανώσεις καταναλωτών, από μεμονωμένα θύματα ή από οιαδήποτε άλλη πηγή[semigr ]

Δράση του Ευρωπαϊκού Κοινοβουλίου

19. προτείνει να οριστούν, κατά τη νέα νομοθετική θητεία, ειδικοί εισηγητές για περίοδο ενός έτους, και να διοργανώνονται ετήσιες ακροάσεις στο Ευρωπαϊκό Κοινοβούλιο, με συμμετοχή των κοινωνικών εταίρων και ΜΚΟ του Νότου και του Βορρά, μέχρις ότου θεσπιστεί από την Επιτροπή ο Ευρωπαϊκός Μηχανισμός Επιτήρησης[semigr ]

20. συνιστά να οργανώνονται τακτικά δημόσιες ακροάσεις στο Ευρωπαϊκό Κοινοβούλιο προς συζήτηση συγκεκριμένων περιπτώσεων καλής ή κακής συμπεριφοράς, και να προσκαλούνται σε αυτές όλοι οι ενδιαφερόμενοι (συμπεριλαμβανομένων και των επιχειρήσεων)[semigr ]

Ο ρόλος της Ευρωπαϊκής αναπτυξιακής συνεργασίας

21. αναγνωρίζει ότι η ευθύνη για την εφαρμογή των διεθνώς συμφωνημένων προδιαγραφών βαρύνει τις κυβερνήσεις των αναπτυσσομένων χωρών[semigr ] χαιρετίζει κατά συνέπεια τις πρόσφατες πρωτοβουλίες της ΕΕ για την ενίσχυση και επέκταση του φάσματος του πολιτικού διαλόγου με τις αναπτυσσόμενες χώρες και για να καταστεί η "χρηστή διακυβέρνηση¨ θεμελιώδες στοιχείο της πολιτικής για συνεργασία της ΕΕ[semigr ]

22. θεωρεί ότι θα πρέπει να διατεθούν πόροι για την υποστήριξη των κυβερνήσεων των αναπτυσσομένων χωρών, κατά τρόπο ώστε να εξασφαλισθεί η ενσωμάτωση των διεθνών προτύπων στις νομοθεσίες των χωρών αυτών και ότι θα πρέπει να χορηγείται τεχνική και οικονομική συνδρομή στις ομάδες επιτήρησης των χωρών υποδοχής[semigr ]

23. καλεί την Επιτροπή να εφαρμόσει την απαίτηση όλες οι ιδιωτικές εταιρίες που δρουν σε τρίτες χώρες εξ ονόματος της ΕΕ και χρηματοδοτούνται από τον προϋπολογισμό της Επιτροπής ή από το Ευρωπαϊκό Ταμείο Ανάπτυξης, να ενεργούν σύμφωνα με τη Συνθήκη της ΕΕ, για τα θεμελιώδη δικαιώματα, διότι άλλως οι επιχειρήσεις αυτές δεν θα μπορούσαν να συνεχίσουν να χρηματοδοτούνται από την Ευρωπαϊκή Ένωση, και ιδίως από τα όργανά της για την ενίσχυση των επενδύσεων σε τρίτες χώρες[semigr ] καλεί την Επιτροπή να προετοιμάσει έκθεση για το βαθμό στον οποίο έχει επιστηθεί η προσοχή των ιδιωτικών εταιριών με τις οποίες συνάπτει συμβάσεις επί των υποχρεώσεων αυτών[semigr ] αναγνωρίζει περαιτέρω ότι οι εταιρίες του ιδιωτικού τομέα που ενεργούν ως πράκτορες της Επιτροπής στον τομέα της αναπτυξιακής συνεργασίας υποχρεούνται ήδη να σέβονται τις προδιαγραφές του ΟΟΣΑ για τη βέλτιστη πρακτική στον τομέα της βοήθειας και τις αρχές για τα δικαιώματα του ανθρώπου και τη βιώσιμη ανάπτυξη που κατοχυρώνονται στη Σύμβαση της Λομέ[semigr ]

24. καλεί την Επιτροπή να εξασφαλίσει ότι η αναπτυξιακή στρατηγική προς ενίσχυση του ιδιωτικού τομέα σε αναπτυσσόμενες χώρες θα ενσωματώνει συγκεκριμένα το ρόλο των ΠΕ με έδρα την Ευρώπη[semigr ] την καλεί επίσης να προωθήσει συμφωνία επενδύσεων με τις χώρες ΑΚΕ προς προαγωγή της οικονομικής ανάπτυξης και περιορισμό της φτώχειας[semigr ]

Άλλες δράσεις στο ευρωπαϊκό επίπεδο

25. καλεί την Επιτροπή να βελτιώσει τη διαβούλευση και επιτήρηση των δραστηριοτήτων ευρωπαϊκών επιχειρήσεων σε τρίτες χώρες μέσω των μηχανισμών του Κοινωνικού Διαλόγου εντός Ευρώπης, και τη λειτουργία των ρητρών για τη δημοκρατία και τα δικαιώματα του ανθρώπου σε εμπορικές συμφωνίες με τρίτες χώρες εκτός Ευρώπης[semigr ]

26. συστήνει ότι θα πρέπει, επειγόντως, να αποτελεί ρητό μέρος κάθε μελλοντικής συμφωνίας που διαπραγματεύεται η ΕΕ με τρίτες χώρες τουλάχιστον η Δήλωση της ΔΟΕ για τις Θεμελιώδεις Αρχές και Δικαιώματα στον Τόπο Εργασίας της 18ης Ιουνίου 1998[semigr ]

27. καλεί την Επιτροπή να εξασφαλίσει ότι θα μελετηθεί το ενδεχόμενο συμπερίληψης, με τη δέουσα νομική βάση, βασικών διεθνών προδιαγραφών στους τομείς της εργασίας, του περιβάλλοντος και των δικαιωμάτων του ανθρώπου κατά την αναθεώρηση του ευρωπαϊκού εταιρικού δικαίου, συμπεριλαμβανομένης της νέας οδηγίας (ΕΚ) για την ευρωπαϊκή ανώνυμη εταιρία[semigr ]

28. καλεί την Επιτροπή να υποβάλει προτάσεις για ένα σύστημα κινήτρων για τις επιχειρήσεις που τηρούν τις διεθνείς προδιαγραφές, τα οποία θα αποφασιστούν σε στενή διαβούλευση και συνεργασία με ομάδες καταναλωτών και ΜΚΟ για τα δικαιώματα του ανθρώπου και το περιβάλλον (π.χ. πρόσβαση στη χρηματοδοτική ενίσχυση της ΕΕ, δημοσίευση στην Επίσημη Εφημερίδα, κίνητρα κατά τις προμήθειες του δημοσίου και φορολογικά κίνητρα)[semigr ]

Δράσεις στα πλαίσια διεθνών οργάνων

29. συνιστά να εργαστεί η ΕΕ σφαιρικά προς ενίσχυση των υφισταμένων μέσων της ΔΟΕ και του ΟΟΣΑ, ιδίως στα πλαίσια της αναθεώρησης που πραγματοποιείται στον ΟΟΣΑ και στα Ηνωμένα Έθνη, για να εξασφαλίσει εντονότερους και αποτελεσματικότερους μηχανισμούς επιτήρησης και επιβολής[semigr ] συνιστά επίσης να καταβληθούν κοινοτικές προσπάθειες ιδίως για την αποκατάσταση της Επιτροπής του ΟΗΕ για τις Υπερεθνικές Εταιρίες, ούτως ώστε να αναλάβει συγκεκριμένα καθήκοντα στο πλαίσιο της επιτήρησης και εφαρμογής των Κωδίκων, από κοινού με την Επιτροπή Διεθνών Επενδύσεων και Πολυεθνικών Επιχειρήσεων του ΟΟΣΑ και την Υπηρεσία της ΔΟΕ για τις Πολυεθνικές Επιχειρήσεις[semigr ]

30. σε σχέση με τις διαπραγματεύσεις συμφωνιών για τις επενδύσεις που ενδέχεται να συναφθούν στον ΟΟΣΑ ή στην ΠΟΕ, συνιστά ένθερμα να μη συμβάλει η ΕΕ στη θέσπιση μόνον των θεμιτών δικαιωμάτων των πολυεθνικών επιχειρήσεων, αλλά και των υποχρεώσεών τους -λαμβανομένων υπόψη των υφισταμένων ελάχιστων διεθνών κανόνων- στους τομείς του περιβάλλοντος, της εργασίας και των δικαιωμάτων του ανθρώπου[semigr ] υποστηρίζει ότι πρέπει να περιληφθεί σε μία τέτοια συμφωνία ένα μηχανισμός επιτήρησης ο οποίος να παρέχει κάθε εγγύηση αμεροληψίας και ανεξαρτησίας[semigr ]

31. αναθέτει στον Πρόεδρό του να διαβιβάσει το παρόν ψήφισμα στην Επιτροπή,το Συμβούλιο, τη ΔΟΕ, τον ΠΟΕ, τον ΟΟΣΑ, καθώς και τις κυβερνήσεις και τα κοινοβούλια των κρατών μελών.